বাংলাদেশের বিদ্যুৎ খাত
১৯৪৮ সালে বিদ্যুৎ সরবরাহের পরিস্থিতির পরিকল্পনা ও উন্নয়নের জন্য বিদ্যুৎ অধিদপ্তর তৈরি করা হয়। ১৯৫৯ সালে পানি ও বিদ্যুৎ উন্নয়ন কর্তৃপক্ষ (ওয়াপদা) তৈরি করা হয়। ১৯৬০ সালে, উচ্চতর ক্ষমতা সম্পন্ন বিদ্যুৎ কেন্দ্র তৈরি করা হয় সিদ্ধিরগঞ্জ, চট্টগ্রাম ও খুলনায় (সর্বোচ্চ উচ্চক্ষমতার কেন্দ্রের আকার ছিল সিদ্ধিরগঞ্জে ১০ মেগাওয়াটের স্টিম টারবাইন)। তৎকালীন পাকিস্তান সরকারের আমলে ১৯৫৭ সালে মার্কিন যুক্তরাষ্ট্রের অর্থায়নে কাপ্তাই বাঁধ নির্মাণ কার্যক্রম শুরু হয় ও ১৯৬২ সালে এটির নির্মাণ কাজ সমাপ্ত হয়। কাপ্তাই জল বিদ্যুৎ প্রকল্পে ২টি ৪০ মেগাওয়াটের জেনারেটর স্থাপন করা হয়, যা তৎকালীন সময়ের জন্য একটি বড় বিদ্যুৎ কেন্দ্র হিসেবে বিবেচিত হয়। এর পাশাপাশি ঢাকা থেকে চট্টগ্রামের মধ্যে ১৩২ কেভি ট্রান্সমিশন লাইন স্থাপনের কাজ চলে। কাপ্তাই বাঁধ নির্মাণ এবং ঢাকা-চট্টগ্রামের ট্রান্সমিশন লাইন কমিশনিং এই দেশের বিদ্যুৎ খাত উন্নয়নের প্রথম মাইলফলক হিসেবে বিবেচনা করা হয়। ১৯৬০ সাল থেকে ১৯৭০ সালের মধ্যে বাংলাদেশের তথা তৎকালীন পূর্ব পাকিস্তানের বিদ্যুতের উৎপাদন ক্ষমতা গিয়ে দাঁড়ায় ৮৮ মেগাওয়াট থেকে ৪৭৫ মেগাওয়াট। যার অধিকাংশই উৎপাদিত হত প্রাকৃতিক গ্যাস ও তেল চালিত জেনারেটর দ্বারা, স্টিম টারবাইন জেনারেটর দ্বারা এবং জল বিদ্যুৎ থেকে।
বাংলাদেশে বিদ্যুৎ খাত
বাংলাদেশের ব্যাবহার উপযোগী বিদ্যুৎ খাতসমূহ এক হয়ে জাতীয় গ্রিড সঙ্গে যুক্ত হয়েছে, যা সেপ্টেম্বর ২০১৮-এ উৎপাদন ক্ষমতা ১৬,৫২৫ মেগাওয়াট লক্ষ্যমাত্রা অর্জন করেছে। বাংলাদেশের জ্বালানি খাত দ্রুত বাড়ছে। সম্প্রতি বাংলাদেশ ২.৪ গিগাওয়াট ক্ষমতা সম্পন্ন রূপপুর পারমাণবিক শক্তি প্ল্যান্ট নির্মাণ শুরু করেছে যা ২০২৩ সাল নাগাদ কার্যক্রম শুরু করবে বলে আশা করা হচ্চছে। কিন্তু এখনও বাংলাদেশে মাথাপিছু বিদ্যুৎ শক্তি খরচের পরিমাণ খুবই কম বলে মনে করা হয়। বাংলাদেশে স্বল্প পরিমাণে তেল ও কয়লা মজুদ আছে, কিন্তু খুব বড় পরিমাণে প্রাকৃতিক গ্যাস সম্পদ মজুদ আছে। এদেশে বাণিজ্যিক শক্তি হিসেবে বেশিরভাগ ক্ষেত্রে প্রাকৃতিক গ্যাস (প্রায় ৬৬%) ব্যবহৃত হয়, অন্যান্য ব্যবহারের মধ্যে রয়েছে তেল, জলবিদ্যুৎ ও কয়লা।